CELEX: 32018D0393
Language: hr
Date: 2018-03-12 00:00:00
Title: Odluka Komisije (EU) 2018/393 оd 12. ožujka 2018. o odobravanju, u ime Europske unije, izmjene Protokola između Europske unije i Kraljevine Maroka o utvrđivanju ribolovnih mogućnosti i financijskog doprinosa predviđenih u Sporazumu o partnerstvu u ribarstvu između Europske unije i Kraljevine Maroka

13.3.2018   
            
            
               HR
            
            
               Službeni list Europske unije
            
            
               L 69/60
            
         ODLUKA KOMISIJE (EU) 2018/393
   оd 12. ožujka 2018.
   o odobravanju, u ime Europske unije, izmjene Protokola između Europske unije i Kraljevine Maroka o utvrđivanju ribolovnih mogućnosti i financijskog doprinosa predviđenih u Sporazumu o partnerstvu u ribarstvu između Europske unije i Kraljevine Maroka
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2013/785/EU оd 16. prosinca 2013. o sklapanju, u ime Europske unije, Protokola između Europske unije i Kraljevine Maroka o utvrđivanju ribolovnih mogućnosti i financijskog doprinosa predviđenih u Sporazumu o partnerstvu u ribarstvu između Europske unije i Kraljevine Maroka (1), a posebno njezin članak 3.,
   budući da:
   
               (1)
            
            
               Na temelju članka 10. Sporazuma o partnerstvu u ribarstvu između Europske zajednice i Kraljevine Maroka (2), dalje u tekstu: „Sporazum”, odobrenog Uredbom Vijeća (EZ) br. 764/2006 (3), osnovan je Zajednički odbor nadležan za praćenje primjene navedenog Sporazuma, a posebno za nadgledanje njegove provedbe, tumačenja i neometanog funkcioniranja te, prema potrebi, ponovno procjenjivanje ribolovnih mogućnosti.
            
         
               (2)
            
            
               Na temelju članka 5. Protokola između Europske unije i Kraljevine Maroka o utvrđivanju ribolovnih mogućnosti i financijskog doprinosa predviđenih u Sporazumu o partnerstvu u ribarstvu između Europske unije i Kraljevine Maroka (4), dalje u tekstu: „Protokol”, odobrenog Odlukom 2013/785/EU, Zajednički odbor ovlašten je sporazumno preispitati ribolovne mogućnosti u mjeri u kojoj je cilj takvog preispitivanja osiguravanje održivosti marokanskih ribolovnih resursa.
            
         
               (3)
            
            
               Na sastanku Zajedničkog odbora održanom u Bruxellesu od 25. do 27. listopada 2017. marokanska strana najavila je da, radi osiguravanja održivog iskorištavanja predmetnih stokova, namjerava smanjiti kvotu dodijeljenu pelagijskim koćaricama za gospodarski ribolov za 2018. (vidjeti tehničke specifikacije za ribolov br. 6). S obzirom na očekivani učinak takve mjere na predmetnu flotu, europska strana predložila je da se izmijene i određeni uvjeti provedbe Protokola povezani s gospodarskim pelagijskim ribolovom radi što boljeg iskorištavanja ribolovnih mogućnosti za tu kategoriju.
            
         
               (4)
            
            
               Komisija je odmah nakon tog sastanka Zajedničkog odbora Vijeću dostavila dokument s pojedinostima o predviđenom stajalištu Unije o predloženim izmjenama.
            
         
               (5)
            
            
               Vijeće je odobrilo predviđeno stajalište Unije u skladu s točkom 3. Priloga Odluci 2013/785/EU.
            
         
               (6)
            
            
               Ishodi sastanka Zajedničkog odbora održanog u Bruxellesu od 25. do 27. listopada 2017. u pogledu izmjene kvote, mjesečnog ograničenja ulova i sastava ulova po skupini vrsta iz kategorije 6 potvrđeni su u razmjeni pisama između Europske komisije i marokanskog Ministarstva poljoprivrede, morskog ribarstva, ruralnog razvoja, voda i šuma.
            
         
               (7)
            
            
               Te bi promjene trebalo odobriti u ime Europske unije,
            
         DONIJELA JE OVU ODLUKU:
   Članak 1.
   Izmjene tehničkih specifikacija za ribolov br. 6 iz Protokola između Europske unije i Kraljevine Maroka o utvrđivanju ribolovnih mogućnosti i financijskog doprinosa predviđenih u Sporazumu o partnerstvu u ribarstvu između Europske zajednice i Kraljevine Maroka, koje je Zajednički odbor osnovan na temelju članka 10. predmetnog Sporazuma donio razmjenom pisama iz Priloga ovoj Odluci, odobravaju se u ime Unije.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.
   
      Sastavljeno u Bruxellesu 12. ožujka 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 349, 21.12.2013., str. 1.
   
   
      (2)  SL L 141, 29.5.2006., str. 4.
   
   
      (3)  Uredba Vijeća (EZ) br. 764/2006 od 22. svibnja 2006. o sklapanju Sporazuma o partnerstvu u ribarstvu između Europske zajednice i Kraljevine Maroka (SL L 141, 29.5.2006., str. 1.).
   
      (4)  SL L 328, 7.12.2013., str. 2.
   
   
      PRILOG
      A.   Isječak iz dopisa (Ares) 5493915 Glavne uprave za pomorstvo i ribarstvo Europske komisije od 10. studenoga 2017.
      
      Poštovana glavna tajnice,
      nastavno na moj dopis od 3. studenoga o daljnjem postupanju prema zaključcima nedavnog sastanka Zajedničkog odbora (Ares 5362568 od 3. studenoga 2017.), sa zadovoljstvom potvrđujem da je, u skladu s člankom 5. Protokola, Vijeće Europske unije dalo svoju suglasnost za 15 %-tno smanjenje kvote dodijeljene plovilima iz kategorije 6 za 2018. radi osiguravanja održivog iskorištavanja predmetnih stokova.
      […]
      Nadalje, kao što je najavljeno u prethodno navedenom dopisu, molim Vas da povratnom poštom potvrdite navedene izmjene tehničkih uvjeta za kategoriju 6, namijenjene što boljem iskorištavanju ribolovnih mogućnosti za tu kategoriju:
      
                  —
               
               
                  izmjena sastava ulova povećanjem stope ulova za skupinu vrsta srdela/velika srdela na 40 % dodijeljene kvote, uz istodobno jednakovrijedno smanjenje stope ulova za skupinu vrsta šnjur/skuša/inćun, pri čemu udio usputnog ulova ostaje nepromijenjen,
               
            
                  —
               
               
                  povećanje mjesečnog ograničenja ulova na 12 000 tona za razdoblje od 1. travnja do 14. srpnja 2018., pri čemu europska strana ustraje u tome da se to mjesečno ograničenje primjenjuje tijekom razdoblja od 1. siječnja do 14. srpnja 2018.
               
            S poštovanjem
      B.   Isječak iz dopisa br. 8885 Ministarstva poljoprivrede, morskog ribarstva, ruralnog razvoja, voda i šuma Kraljevine Maroka od 27. studenoga 2017.
      
      Poštovani načelniče odjela,
      prije svega želio bih Vam zahvaliti na naporima koje je Vaš odjel uložio u dobivanje suglasnosti Vijeća Europske unije za 15 %-tno smanjenje kvote dodijeljene plovilima kategorije 6 za 2018.
      […]
      U odnosu na druge točke iz Vašeg dopisa, želio bih se pozvati na sljedeće točke iz svojeg dopisa od 10. studenoga 2017.:
      
                  1.
               
               
                  Potvrđujemo mogućnost preispitivanja sastava ulova iz kategorije 6 prema sljedećim stopama: 40 % srdele/velike srdele, 58 % šnjura/skuše/inćuna i 2 % usputnog ulova.
               
            
                  2.
               
               
                  Marokanska strana nema prigovora na utvrđivanje mjesečnog ograničenja u iznosu od 12 000 tona, no tek počevši od ožujka 2018. Tijekom siječnja i veljače 2018., tj. do kraja razdoblja mriještenja srdele, ograničenje se zadržava na 10 000 tona.
               
            S poštovanjem